
PëR DISA NDRYSHIME Në VENDIMIN E KëSHILLIT Të MINISTRAVE NR. 284 DATë 25.6.1992 "PëR RIFILLIMIN E PROCESIT Të PRIVATIZIMIT"

Me propozimin e Ministrisë së Transporteve dhe të Komunikacioneve, të Ministrisë së Ndërtimit, të Strehimit dhe Rregullimit të Territorit dhe Agjencisë Kombëtare të Privatizimit, Këshilli i Ministrave

V E N D O S I:

1. Në vendimin e Këshillit të Ministrave nr. 284, datë 25.6.1992 "Për rifillimin e procesit të privatizimit", pika 2 ndryshohet si vijon:
"Kalimi i pronës shtetërore në private dhe dhënia me qira e saj të bëhet nëpërmjet ankandit. Traktorët dhe mekanika bujqësore, pikat e riparimit, hangarët e mjeteve të mekanikës bujqësore, ofiçinat e ndërmarrjeve të mekanikës bujqësore e të ndërmarrjeve bujqësore dhe qendrat e karburanteve, ndërmarrjet mekanike, të makineri-transportit, parqet automobilistike të mjeteve të sistemit të transporteve e komunikacioneve dhe të ndërtimit, strehimit dhe rregullimit të territorit t'u ofrohen për blerje, në radhë të parë, punonjësve që i kanë aktualisht në përdorim dhe, vetëm në rast se këta nuk i blejnë, të dalin në ankand".
2. Vlera e objekteve që privatizohen (autokombajnat, pikat e riparimit, hangarët e mjeteve të mekanikës bujqësore, qendrat e karburanteve, buldozerët, ekskavatorët, dumperat, pikat e riparimit, pikat e karburantit të ndërtimit e të transportit) të mos korrigjohet me indeksin e çmimit të konsumit.
3. Shitja e objekteve sipas këtij vendimi mund të bëhet me këste.
4. Vendimet e Këshillit të Ministrave nr. 347, datë 10.8.1992 dhe nr. 128, datë 13.3.1992, shfuqizohen.
5. Për zbatimin e këtij vendimi, Ministria e Bujqësisë dhe e Ushqimit, Ministria e Transporteve dhe e Komunikacioneve, Ministria e Ndërtimit, Strehimit dhe Rregullimit të Territorit, në bashkëpunim me Ministrinë e Financave dhe të Ekonomisë dhe Agjencinë Kombëtare të Privatizimit, të nxjerrin udhëzimin përkatës.

Ky vendim hyn në fuqi menjëherë.

